უილიამ მარსი
უილიამ მარსი (ინგლ. William Marcy; დ. 12 დეკემბერი, 1786 — გ. 4 ივლისი, 1857) — ამერიკელი იურისტი, პოლიტიკოსი და მოსამართლე. სხვადასხვა დროს ეკავა აშშ-ის სენატორის, ნიუ-იორკის გუბერნატორის, აშშ-ის ომის მდივნისა და სახელმწიფო მდივნის თანამდებობა. მონაწილეობდა გედსდენის შესყიდვასთან დაკავშირებულ მოლაპარაკებებში. დაიბადა საუსბრიჯში, მასაჩუსეტსის შტატში. ბრაუნის უნივერსიტეტის დამთავრების შემდეგ იურიდიული პრაქტიკა ნიუ-იორკის შტატში მდებარე ქალაქში, ტროაში დაიწყო. მსახურობდა 1812 წლის ინგლის-ამერიკის ომში, როგორც პირველი ლეიტენანტი და კაპიტანი. თავდაპირველად იყო დემოკრატიულ-რესპუბლიკური პარტიის ფრაქცია Bucktail-ის წევრი,1820-იან წლებში დემოკრატ-რესპუბლიკელების დაშლის შემდეგ გახდა დემოკრატიული პარტიის წევრი. 1821-დან 1831 წლამდე ეკავა ნიუ-იორკის გენერალ-ადიუტანტის, ნიუ-იორკის შტატის კონტროლიორის და ნიუ-იორკის უზენაესი სასამართლოს მოსამართლის თანამდებობა. გუბერნატორობამდე, 1831 წლიდან 1833 წლამდე არჩეულ იქნა აშშ-ის სენატში. ნიუ-იორკის გუბერნატორის თანამდებობა სამჯერ ეკავა, თუმცა 1818 წელს ეს პოზიცია ვიგების პარტიის კანდიდატმა, უილიამ სიუარდმა დაიკავა. 1845 წლიდან-1849 წლამდე ეკავა ომის მდივნის თანამდებობა, მეთვალყურეობდა ამერიკა-მექსიკის ომს. 1853 წელს ფრანკლინ პირსის პრეზიდენტობისას, იყო სახელმწიფო მდივანი. თანამდებობის დატოვებიდან მალევე, 1857 წელს გარდაიცვალა.